Tema 8. **Müşderiniň pul akymyny seljermek.**

1. Müşderiniň pul akymy we oňa seljerme geçirmegiň maksady.

2. Müşderiniň gelýän we gidýän pul serişdeleriniň düzümini seljermek.

3. Müşderiniň pul akymyna seljerme geçirmek.

**1-nji sorag.**Müşderiniň pul akymy – bu kärhananyň belli bir döwürde gelýän we gidýän pul serişdeleriniň jemidir.

Pul akymyna seljerme geçirmegiň maksady kärhanada pul ýetmezçiliginiň ýa-da artykmaçlygynyň bardygyny we sebäplerini ýüze çekarmak, onuň ukyplylygyny (likwidligi) we töläp bilijilik ukybyny kesgitlemekden ybaratdyr. Kärhananyň töläp bilijilik ukyby, onuň hakyky pul dolanyşygyna bagly bolýar.

Pul akymyna seljerme geçirmekde esasy resminama bolup, kärhananyň maliýe hasabatyna (balansa) goşundy bolan „Pul serişdeleriň hereketi baradaky“ hasabat (№4-maliýe görnüş) çykyş edýär. Ol hasabat 5 bölümden ybarat:

1) Esasy hojalyk işler boýunça pul serişdeleriň hereketi;

2) Esasy serişdeler we maddy däl aktiwler (maýa goýumlar) boýunça pul serişdeleriň hereketi;

3) Gaýry aktiwleri ýerlemek we tölegler boýunça pul serişdeleriň hereketi;

4) Pul serişdeleriň artmagy (kemelmegi);

Özara hasaplaşyklaryň geçirilmegi netijesinde kabul edilen boýunça pul serişdeleriň hereketi.

Şol hasabat esasynda şu aşakdakylary kesgitläp bolýar:

- kärhananyň hususy serişdelerine baha bermek, maýa goýumy we gündelik çykdajylary maliýeleşdirmegiň derejesini;

- kärhananyň daşyndan çekilen serişdelere baglylygynyň derejesini;

- hasabat döwründäki diwident syýasatyny we ony geljek döwür üçin kesgitlemek;

- kärhananyň pul gorlaryny döredip bilijiligini;

- kärhananyň geçen döwürdäki töläp bilijilik ukybyny.

2-nji sorag.

Müşderiniň karza ukyplylygyny kesgitlemekde 2-nji usul bolup, pul akymynyň seljermesi çykyş edýär.

Pul akymynyň seljermesi – TB-yň müşderisiniň karza ukyplylygyna baha bermegiň usulydyr, oňa esas bolup, hasabat döwründe müşderiniň serişdeleriniň dolanyşygyny häsiýetlendirýän hakyky görkezijileriniň ulanylmagy durýar. Pul akymynyň seljermesi bolan bu usul, maliýe koeffisiýentler ulgamy esasynda müşderiniň karza ukyplylygyna baha bermek usulyndan düýpgöter tapawutlanýar, onuň hasaplamasy hasabatlaryň galyndy (saldo) görkezijileriniň esasynda geçirilýär.

Pul akymynyň seljermesi adatça karzyň soralýan möhletine gabat gelýän döwürde müşderiniň pul serişdeleriniň gelýän we gidýän möçberleri deňeşdirilip, geçirilýär. Karz bir ýyllyk berilýän ýagdaýynda pul akymynyň seljermesi bir ýyllyk ýerine ýetirilýär, 90 güne çenli möhlete berilende bolsa – çärýekleýin seljerme geçirilýär we ş.m.

Seljerilýän döwürde gelýän (ýygnanýan) pul serişdeleriň düzümi (elementleri):

- şol döwürde alynan peýda;

- şol döwürde hasaplanan amortizasiýa;

- maddy gymmatlyklardan (zapaslardan), debitor bergilerden, esasy serişdelerden we gaýry aktiwlerden boşadylan serişdeler;

- kreditor bergileriň artmagy;

- gaýry passiwleriň ösmegi;

- paýdarlaryň maýasynyň artmagy;

- karz serişdeler.

Gidýän pul serişdeleriň düzümi (elementleri):

-salgytlaryň, %-leriň, diwidentleriň, jerimeleriň, puşmana tölegleriň tölenmegi;

- maddy gymmatlyklara (zapaslara), debitor bergilere, gaýry aktiwlere we esasy serişdelere goşmaça serişdeleriň goýulmagy (ulanylmagy);

- kreditor bergileriň peselmegi;

- gaýry passiwleriň peselmegi;

- paýdarlaryň maýasynyň kemelmegi;

- karzyň üzülmegi.

Serişdeleriň gelmegi we gitmegi boýunça pul akymynyň tapawudy umumy pul akymynyň derejesini kesgitleýär. Serişdeleriň gelmegi we gitmegi boýunça ýokarda görkezilen elementleriň sanawyndan görnüşi ýaly, maddy gymmatlyklaryň (zapaslaryň), debitor we kreditor bergileriň, gaýry aktiwleriň we passiwleriň, esasy serişdeleriň üýtgemegi, umumy pul akymyna dürli görnüşde täsir edýär. Şu täsiri kesgitlemek üçin maddy gymmatlyklar (zapaslar), debitorlar we kreditorlar we ş.m. maddalaryň hasabat döwrüniň başyndaky we ahyryndaky galyndylary deňeşdirilýär.

Seljerilýän döwürde maddy gymmatlyklaryň (zapaslaryň), debitor bergileriň we gaýry passiwleriň artmagy, serişdeleriň gitmegini aňladýar hem-de hasaplamada “–”bellik bilen, olaryň peselmegi bolsa serişdeleriň gelmegini aňladýar we “+” bellik bilen görkezilýär. Kreditorlaryň we gaýry passiwleriň ösmegi serişdeleriň gelmegi (“+”) hökmünde, olaryň peselmegi bolsa – serişdeleriň gitmegi “–”hökmünde seredilýär.

Esasy serişdeleriň üýtgemegi bilen baglanyşykly gelýän we gidýän serişdeleri kesgitlemegiň aýratynlygy bardyr. Hasabat döwründe olaryň diňe bir galyndy gymmatynyň köpelmegi ýa-da peselmegi däl-de, şol döwürde esasy serişdeleriň ýerleşdirilen böleginiň netijeleri hem hasaba alynýar. Balans bahasyna garanyňda artdyrylan nyrhlardan ýerleşdirilmegi, serişdeleriň gelmegi hökmünde seredilýär, tersine bolan ýagdaýynda bolsa, serişdeleriň gitmegi hasaplanylýar.

Esasy serişdeleriň gymmatynyň üýtgemegi bilen baglanyşykly gelýän (gidýän) serişdeler = Hasabat döwrüniň ahyryndaky esasy serişdeleiň gymmaty –Hasabat döwrüniň başyndaky esasy serişdeleiň gymmaty + Hasabat döwrüniň dowamynda ýerleşdirilen esasy serişdeleiň netijeleri.

3-nji sorag.

Kärhanany dolandyrmagyň çäginde pul akymyna geçiriýän seljermäniň ülňüsi (görnüşi), serişdeleriň gelýän we gidýän elementleriniň (düzümleriniň) toparlanmagyna esaslanýar. Olar:

- kärhahanyň peýdasyny dolandyrmak;

- maddy gymmatlyklary (zapaslary) we hasaplaşyklary dolandyrmak;

- maliýe borçnamalary dolandyrmak;

- salgytlary we maýa goýumlary dolandyrmak;

- hususy maýanyň we karz serişdeleriň gatnaşygyny dolandyrmak.

Seljerme ýokarda görkezilen toparlanmanyň esasynda, ýörite tablisanyň düzülmegi bilen döwürleýin geçirilýär. Şol tablisada geçirilýän hasaplamalaryň bölümleri şu aşakdakylardan ybarat:

1. Peýda getirýän amallardan alynýan serişdeler;

2. Gündelik amallardan gelýän (gidýän) serişdeler;

3. Maliýe borçnamalar;

4. Beýleki goýumlara goýulan serişdeler;

5. Maliýeleşdirmek boýunça talaplar.

*Tablisa: Pul akymynyň seljermesi.*

Pul akymyna seljerme geçirmek üçin azyndan geçen 3 ýylyň maglumatlary alynýar. Eger-de, müşderiniň dowamly gelýän pul akymy gidýäninden ýokary bolsa, onda onuň maliýe ýagdaýynyň durnuklylygyny, ýagny karza ukyplylygyny subut edýär. Umumy pul akymynyň derejesiniň aýry-aýry döwürlerde durnuksyzlygy (üýtgäp durmagy), şeýle hem gysga wagtlyk gidýän serişdeleriň gelýäninden ýokary geçmegi, müşderiniň karza ukyplylygy boýunça reýting derejesini has pesdigini görkezýär. Yzygiderlilikde gidýän serişdeler gelýäninden artyk bolsa, onda ol müşderiniň karza ukyply däldigini häsiýetlendirýär.

Umumy pul akymynyň emele gelen oňyn (položitel) artykmaçlygynyň (gelýän serişdeleriň gidýäninden artykmaçlygy) ortaça derejesi, täze berip boljak karzyň çägi hökmünde ulanylyp bilner. Ýagny, bu artykmaçlyk müşderiniň näçe möçberde öz bergi borçnamasyny üzüp biljek mümkinçiligini görkezýär.

Umumy pul akymynyň derejesiniň müşderiniň bergi borçnamalarynyň möçberine bolan gatnaşygy esasynda, onuň karza ukyplylygynyň reýtingi (kalss) kesgitlenilýär. Bu gatnaşygyň kadalaýyn derejeleri: 1) klass – 0,75; 2) klass – 0,30; 3) klass – 0,25; 4) klass – 0,2; 5) klass – 0,2; 6) klass – 0,15.

Pul akymynyň seljermesi kärhanany dolandyrymagyň gowşak ýerleri hakynda netije çykarmaga mümkinçilik berýär. Mysal üçin, serişdeleiň gitmegi maddy gymmatlyklaryň (zapaslaryň), hasaplaşyklaryň (debitorlar we kreditorlar), maliýe tölegleriň (salgytlar, göterimler, dwidendler) dolandyrylmagy bilen baglanyşykly bolup biler. Menejmentiň (dolandyrşyň) gowşak ýerleriniň (taraplarynyň) ýüze çykarylmasy karz şertnamasynda göz öňünde tutulýan karzlaşdyrmagyň şertlerini işläp düzmek (kesgitlemek) üçin ulanylýar.

Uzak möhletli (beýlekilere garaňda) berilýän karzlaryň möçberi we maksadalaýyklygy hakyndaky meseläni çözmek üçin, pul akymynyň seljermesi diňe bir geçen döwürleriň hakyky maglumatlary esasynda däl-de, eýsem, meýilleşdirilýän döwrüň çaklama maglumatlary esasynda hem geçirilýär. Hakyky maglumatlar çaklama maglumatlara baha bermek üçin ulanylýar. Gelýän we gidýän serişdeleriň aýry-aýry elementleriniň çaklama derejeleriniň esasynda, olaryň geçen döwürlerdäki ortaça derejeleri we önümi (hyzmaty) ýerlemekden alynýan girdejileriň meýilleşdirilýän ösüş depginleri durýar.

**Pul akymynyň seljermesi**

|  |  |  |  |  |
| --- | --- | --- | --- | --- |
| T/b | Görkezijiler | 1 döwür | 2 döwür | 3 döwür |
|  | **I.Girdeji getirýän amalardan alynýan serişdeler** |  |  |  |
| 1.  | Önümçilikden alynan peýda |  |  |  |
|  2. | Amortizasiýa |  |  |  |
| 3.  | Geljekgi harajatlary we tölegleri ýapmak üçin ätiýäçlyklar (geljekgi harajatlaryň ätiýäçlygy) |  |  |  |
| 4. | Jemi amallaýyn pul akymy (1+2+3) |  |  |  |
|  | **II.Gündelik amallar boýunça girdejiler (çykdajylar)** |  |  |  |
| 5.  | Oňki döwre görä, debitor bergileriň artmagy (-) ýa-da peselmegi (+) |  |  |  |
|  6.  | Öňki döwre görä, zapaslaryň we harajatlaryň artmagy (-) ýa-da peselmegi (+) |  |  |  |
|  **7.**  | Öňki döwre görä, kreditor bergileriň artmagy (+) ýa-da peselmegi (-)  |  |  |  |
| 8.  | Arassa amallaýyn pul akymy (4+5+6+7) |  |  |  |
|  |  **III. Maliýe borçnamalar** |  |  |  |
|  9. | Häzirki döwürdäki peýdanyň hasabyna ýöriteleşdirilen gorlardan harajatlar  |  |  |  |
| 10.  | Göterimleri tölemek boýunça çykdajylar (-) |  |  |  |
|  11.  | Diwidentler |  |  |  |
| 12. | Diwidentler we bergiler tölenenden soňky pul serişdeler (8-9-10-11) |  |  |  |
|   | **IV. Beýleki goýumlara goýulan serişdeler** |  |  |  |
|  13. | Salgytlar |  |  |  |
|  14. | Esasy serişdelere goýulan goýumlar |  |  |  |
| 15.  | Gysga we uzak möhletli gaýry aktiwler boýunça goýumlaryň artmagy (-) ýa-da peselmegi (+) |  |  |  |
| 16. | Gündelik we uzak möhletli gaýry passiwler boýunça goýumlaryň artmagy (+) ýa-da peselmegi (-) |  |  |  |
| 17. | Maddy däl aktiwler boýunça goýumlaryň artmagy(-) ýa-da peselmegi (+) |  |  |  |
|  18.  | Gaýry girdejiler (+) ýa-da çykdajylar (-) |  |  |  |
| 19.  | Maliýeleşdirmekde umumy gerekli serişdeler(12-13±14±15±16±17±18) |  |  |  |
|  | **V. Maliýeleşdirmek boýunça talaplar** |  |  |  |
|  20. | Öňki döwre görä, gysga möhletli karzlar: peselmegi (-)ýa-da artmagy (+)  |  |  |  |
|  21. | Orta we uzak möhletli karzlar: peselmegi (-) ýa-da artmagy (+) |  |  |  |
|  22.  | Esaslyk maýanyň artmagy (+) ýa-da peselmegi (-) |  |  |  |
|  | **UMUMY PUL AKYMY** |  |  |  |

**Kärhananyň pul akymynyň seljermesi**

(manat hasabynda)

|  |  |  |  |  |
| --- | --- | --- | --- | --- |
| T/b | Görkezijiler | 1 döwür | 2 döwür | 3 döwür |
|  | **I.Girdeji getirýän amalardan alynýan serişdeler** |  |  |  |
| 1.  | Önümçilikden alynan peýda | 11435 | 38871 | 111627 |
|  2. | Amortizasiýa | 120 | 130 | 150 |
| 3.  | Geljekgi harajatlary we tölegleri ýapmak üçin ätiýäçlyklar (geljekgi harajatlaryň ätiýäçlygy) | 38051 | 12075 | - |
| 4. | Jemi amallaýyn pul akymy (1+2+3) | **49606** | **51076** | **111777** |
|  | **II.Gündelik amallar boýunça girdejiler (çykdajylar)** |  |  |  |
| 5.  | Oňki döwre görä, debitor bergileriň artmagy (-) ýa-da peselmegi (+) | - 128502 | - 76255 | - 32886 |
|  6.  | Öňki döwre görä, zapaslaryň we harajatlaryň artmagy (-) ýa-da peselmegi (+) | - 43603 | - 72949 | - 154071 |
|  **7.**  | Öňki döwre görä, kreditor bergileriň artmagy (+) ýa-da peselmegi (-)  | + 55772 | +78685 | +185086 |
| 8.  | Arassa amallaýyn pul akymy (4+5+6+7) | **-66727** | **-19443** | **+109906** |
|  |  **III. Maliýe borçnamalar** |  |  |  |
|  9. | Häzirki döwürdäki peýdanyň hasabyna ýöriteleşdirilen gorlardan harajatlar  | - 6144 | - 6144 | - 6144 |
| 10.  | Göterimleri tölemek boýunça çykdajylar (-) | - 2347 | - 5331 | - 12387 |
|  11.  | Diwidentler | - | - | - |
| 12. | Diwidentler we bergiler tölenenden soňky pul serişdeler (8-9-10-11) | **-75218** | **-30918** | **+91375** |
|   | **IV. Beýleki goýumlara goýulan serişdeler** |  |  |  |
|  13. | Salgytlar | - 19993 | - 23736 | - 183272 |
|  14. | Esasy serişdelere goýulan goýumlar | + 922 | - 10879 | + 1441 |
| 15.  | Gysga we uzak möhletli gaýry aktiwler boýunça goýumlaryň artmagy (-) ýa-da peselmegi (+) | - 1214 | - 40444 | +11876 |
| 16. | Gündelik we uzak möhletli gaýry passiwler boýunça goýumlaryň artmagy (+) ýa-da peselmegi (-) | - | + 30389 | - 28902 |
| 17. | Maddy däl aktiwler boýunça goýumlaryň artmagy(-) ýa-da peselmegi (+) | - | - | - |
|  18.  | Gaýry girdejiler (+) ýa-da çykdajylar (-) | +28721 | - 11835 | + 85845 |
| 19.  | Maliýeleşdirmekde umumy gerekli serişdeler(12-13±14±15±16±17±18) | **-66782** | **-87423** | **-18637** |
|  | **V. Maliýeleşdirmek boýunça talaplar** |  |  |  |
|  20. | Öňki döwre görä, gysga möhletli karzlar: peselmegi (-) ýa-da artmagy (+)  | + 49813 | + 50187 | -20000 |
|  21. | Orta we uzak möhletli karzlar: peselmegi (-) ýa-da artmagy (+) | - | - | - |
|  22.  | Esaslyk maýanyň artmagy (+) ýa-da peselmegi (-) | + 507 | + 5315 | - |
|  | **UMUMY PUL AKYMY** | **-16462** | **-31921** | **- 38637** |